Kolding: Flere brud i hovedet. Det ene øje løsnede sig fra øjenhulen. Disse skader pådrog en 25-årig mand sig, efter han ifølge anklagemyndigheden blev udsat for flere spark, tramp og slag med knyttede hænder, mens han lå på jorden.

Ifølge anklageskriftet i sagen, som begynder i Retten i Kolding fredag formiddag, blev den 25-årige mand og en anden person på 26 år overfaldet klokken 3.50 natten til 16. marts i år. Overfaldet skete angiveligt i Jernbanegade 11 lige ud for AL Passagen.

Tre mænd, to på 22 år og en på 21 år, er tiltalt for at stå bag. De er tiltalt for vold af særligt rå, brutal eller farlig karakter.

Ifølge anklageskriftet har de i fællesskab overfaldet de to personer. Den ene blev angiveligt væltet omkuld, hvorefter vedkommende blev sparket, trampet på og slået med knytnæver på kroppen og i hovedet, mens hans lå på jorden.

Den anden fik samme behandling og pådrog sig altså brud i hovedet og en øjenskade.